**Limba noastră**

*Romeo Tarhon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Limba noastră peste veacuri

Are gustul tămâioasei

Pentru inimă și leacuri

Când ne doare dorul casei.

Limba noastră e vin sacru,

Are gust domnesc de cramă,

Dulce chiar dacă e acru

Și amar, dacă blesteamă.

Limba noastră fără seamăn

Are gustul de fetească,

De sărut de prunc în leagăn

Și de doină eminească.

Limba noastră de milenii

Are gustul de regală

Tescuită-n teasc de genii

Din a sângelui cerneală...

Limba noastră cea de rugă

Are gustul de mustoasă,

De vin vechi de buturugă

Și de lacrimă sfioasă.

Limba noastră nepereche

Are gustul de băbească,

Viță nobilă străveche

Pe moșia strămoșească.

Limba noastră suc de fragă

Are gust de viță vie

Și de România-ntreagă

În podgorii pe vecie.

Limba noastră de dulci muguri

Are gust de busuioacă

Distilată din vechi struguri

Copți pe glia traco-dacă.

Limba noastră-i seva noastră,

Are gust de boabă-amară

Ce în dulce grai se-ncastră

Și în slova seculară.

Limba noastră e-o licoare,

Are gustul din buchetul

Ce îl plânge și îl doare

Pe sfinția sa, Poetul...!